b'\n_START_ARTICLE_\nNada Gogala\n_START_SECTION_\n\xc5\xbdivljenje in delo\n_START_PARAGRAPH_\n\xc5\xbde od mladosti jo je zanimala narava, zato je po srednji \xc5\xa1oli vpisala \xc5\xa1tudij biologije na takratni Prirodoslovno-matemati\xc4\x8dno-filozofski fakulteti v Ljubljani. Usmerila se je v mikologijo in \xc5\xbee v \xc4\x8dasu \xc5\xa1tudija postala najprej demonstratorka, nato pa laborantka na Fakulteti za agronomijo, gozdarstvo in veterinarstvo, kamor je bil preseljen \xc5\xa1tudij biologije. Za diplomsko delo na temo ekologije zdru\xc5\xbebe gliv osamelca Kostanjevica na Ljubljanskem barju je leta 1960 prejela \xc5\xa1tudentsko Pre\xc5\xa1ernovo nagrado. Na isti fakulteti, ki se je kmalu po tistem preoblikovala v Biotehni\xc5\xa1ko fakulteto, je postala asistentka in sodelovala pri vzpostavljanju predmeta fiziologija rastlin._NEWLINE_Leta 1974 je bila izvoljena v naziv docentke in do leta 1990 napredovala do redne profesorice na Oddelku za biologijo. Od leta 1981 je vodila tudi katedro za fitofiziologijo. Njeno znanstveno delo je bilo osredoto\xc4\x8deno na fiziologijo interakcij med glivami in rastlinami - mikorizo; objavila je 68 izvirnih znanstvenih \xc4\x8dlankov in \xc5\xa1tevilne druge strokovne prispevke ter razli\xc4\x8dne u\xc4\x8dbenike in poljudnoznanstvena dela s \xc5\xa1ir\xc5\xa1ega podro\xc4\x8dja. Aktivna je ostala tudi po upokojitvi leta 1997._NEWLINE_Njen mo\xc5\xbe je bil zoolog in akademik Matija Gogala, sin Andrej Gogala je prav tako biolog in entomolog.\n_START_SECTION_\nPriznanja\n_START_PARAGRAPH_\nZa svoj prispevek znanosti je poleg \xc5\xa1tudentske Pre\xc5\xa1ernove nagrade prejela ve\xc4\x8d priznanj, med njimi red zaslug za ljudstvo s srebrno zvezdo (1987), nagrado Sklada Borisa Kidri\xc4\x8da (1989) in Jesenkovo priznanje Biotehni\xc5\xa1ke fakultete (1994). 1998 je bila imenovana za zaslu\xc5\xbeno profesorico Univerze v Ljubljani.'